CELEX: 52013PC0516
Language: lv
Date: 2013-07-11
Title: Priekšlikums EIROPAS PARLAMENTA UN PADOMES REGULA, ar ko groza Regulu (EK) Nr. 1013/2006 par atkritumu sūtījumiem

|
			
		
		
		52013PC0516
		
			Priekšlikums EIROPAS PARLAMENTA UN PADOMES REGULA, ar ko groza Regulu (EK) Nr. 1013/2006 par atkritumu sūtījumiem /* COM/2013/0516 final - 2013/0239 (COD) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Atkritumu sūtījumu regula (Regula
(EK) Nr. 1013/2006[1],
"ASR") vides aizsardzības nolūkā paredz prasības
atkritumu sūtījumiem gan starp ES dalībvalstīm, gan starp
ES un trešām valstīm. ASR noteikumi par bīstamajiem atkritumiem
ir stingrāki nekā par nebīstamajiem atkritumiem. 
Ir aizliegts visa veida bīstamo atkritumu
eksports uz valstīm, kuras nav ESAO dalībvalstis, un atkritumu
eksports apglabāšanas nolūkā ārpus ES/EBTA valstīm
(ASR 34. un 36. pants). Ar ASR paredzēto aizliegumu bīstamo
atkritumu eksportam ārpus ESAO tiek īstenots Bāzeles
konvencijā 1995. gadā iekļautais eksporta aizliegums. Nebīstamos
atkritumus var eksportēt reģenerācijai ārpus ESAO ar
nosacījumu, ka tie tiks apstrādāti videi drošā veidā,
t.i., visā visumā saskaņā ar ES piemērotajiem
noteikumiem[2].
Eiropas Savienībā uz visi
reģenerācijai paredzētie atkritumu sūtījumi ir
brīvā apritē.[3]
Uz nebīstamu atkritumu sūtījumiem neattiecas prasības par
iepriekšēju paziņošanu, ir tikai jāizpilda vispārīgās
prasības par informēšanu (ASR II–IV sadaļa). Savukārt uz
bīstamo atkritumu sūtījumiem un apglabāšanai paredzētu
atkritumu sūtījumiem attiecas prasības par iepriekšēju
rakstisku paziņošanu un piekrišanu. Tomēr kompetentās
iestādes var iebilst pret atkritumu sūtījumu
reģenerācijas nolūkā, tikai pamatojoties uz ASR
izklāstītajiem vides aizsardzības apsvērumiem
(12. pants).
Ir paredzēti īpaši noteikumi par
pienākumu pieņemt atpakaļ atkritumu sūtījumus, kas
izrādījušies nelikumīgi vai ko nevar pabeigt, kā paredzēts
(ASR 22.–25. pants). 
ASR 50. pants satur vispārīgu
noteikumu par izpildi un nosaka, ka dalībvalstīm jāparedz
uzņēmumu inspicēšana saskaņā ar Direktīvas
2008/98/EK (Atkritumu pamatdirektīva) inspicēšanas prasībām
un ka dalībvalstis var pārbaudīt sūtījumus uz
ceļa, ostās utt. vai vēlāk, kad atkritumi jau nonākuši
reģenerācijas vai apglabāšanas vietā. Pārbaužu
realizēšana ir dalībvalstu ziņā. ASR nav nekādu
konkrētu noteikumu par to, kā inspekcijas veicamas; tajā tikai
norādīts, ka "Sūtījumu pārbaudes ietver dokumentu
pārbaudi, identitātes apliecinājumu un, vajadzības
gadījumā, atkritumu fizisku pārbaudi." 
Tā kā inspicēšanas
prasības ASR formulētas ļoti vispārīgi,
dalībvalstu starpā ir vērojamas lielas izpildes
atšķirības. Dažas dalībvalstis ir izveidojušas
rūpīgas, labi funkcionējošas inspicēšanas sistēmas,
kas aptver atkritumu sūtījumus vai nu ostās, vai atkritumu
radītāju vai savācēju objektos, bet citās
dalībvalstīs ar izpildi ir ievērojamas problēmas,
trūkst piemērotu struktūru un resursu atkritumu plūsmu
kontrolei un inspicēšanai. Rezultātā ir novērojama
"cilpošana pa ostām", t.i., nelikumīgu atkritumu
eksportētāji atkritumus nosūta caur tām
dalībvalstīm, kur kontrole ir visvājākā. Ja
kādā dalībvalstī izpilde tiek pastiprināta,
nelikumīgie eksportētāji eksportu pārvieto uz citu
dalībvalsti. Tas nozīmē, ka nelegālus atkritumu
sūtījumus reāli novērst ir iespējams tikai tad, ja
visās dalībvalstīs sūtījumi tiek pietiekami kontrolēti.

Paši problemātiskākie
nelikumīgie atkritumu sūtījumi ir saistīti ar bīstamajiem
atkritumiem un atkritumiem, ko nelikumīgi nosūta izgāšanai vai
sliktākai apstrādei. Atkritumu izgāšana vai sliktāka
apstrāde bieži vien nopietni ietekmē vidi un cilvēka
veselību apglabāšanas vietas tuvumā. Bez tam noplūdes no
izgāztajiem atkritumiem kaitē augsnei un ūdenim, kā
arī rada gaisa piesārņojumu, jo notiek, piemēram, smago
metālu un noturīgo organisko piesārņotāju emisijas. Ja
valstī, kur nonāk atkritumi, pārstrādes standarti un jaudas
nav pietiekamas, iespējamais vides un veselības apdraudējums
vienkārši tiek eksportēts uz citām pasaules malām. Tas arī palielina globālo sasilšanu un
ozona slāņa noārdīšanos.
Šis tiesību akta priekšlikums sniegs
atbalstu un ievirzi dalībvalstu inspekcijām, lai intensīvāk
nodarbotos ar minētajām problemātiskajām un augsta riska
atkritumu plūsmām. Dalībvalstis veiks riska novērtējumus
par konkrētām atkritumu plūsmām un nelikumīgo
sūtījumu avotiem, ņemot vērā izmeklēšanas datus,
kas izriet, piemēram, no policijas izmeklēšanas un noziedzīgu
darbību analīzes. Pamatojoties uz šiem riska novērtējumiem,
ik gadus izvēlēsies prioritātes, kas tiks publicētas gada
inspekciju plānos. Plāni būs pieejami sabiedrībai.
Inspektori ņems vērā inspekciju plānus un aizdomās
turētajiem nelikumīgu atkritumu eksportētājiem prasīs
iesniegt pierādījumus saskaņā ar attiecīgajiem
noteikumiem tiesību akta priekšlikumā.
Nelikumīgie atkritumu sūtījumi
ir nopietna un izplatīta problēma. ASR paredzētie bīstamo
atkritumu un apglabāšanai paredzēto atkritumu eksporta aizliegumi
bieži vien tiek apieti. Eksportētie bīstamie atkritumi nereti tiek
marķēti kā lietotas preces, bet apglabāšanai paredzēti
atkritumi — kā reģenerējami atkritumi. Šo faktu apstiprina
kopinspekcijas "IMPEL-tfs" (Vides tiesību īstenošana un
izpilde pārrobežu atkritumu sūtījumu jomā) ietvaros ar
Komisijas atbalstu; tajās atklājās, ka ļoti bieži ASR
netiek ievērota, kam par iemeslu ir nelikumīgi atkritumu
sūtījumi. No 2008. gada oktobra līdz 2010. gada
novembrim 22 dalībvalstis piedalījās kopinspekcijās, kuru
laikā tika pārbaudīti autotransporta sūtījumi un
sūtījumi ostās (vairāk nekā 20 000
sūtījumu inspekcijas un vairāk nekā 100 uzņēmumu
inspekcijas)[4].
Ņemot vērā šajā periodā inspicēto atkritumu
sūtījumu skaitu no ES un ES teritorijā (3454) un
pārkāpumu skaitu (863), var secināt, ka kopējais
neatbilstības rādītājs ir aptuveni 25 %. 
2011. gada pētījumā
aplēsta nelikumīgo sūtījumu tonnāža kā daļa
no kopējiem atkritumu sūtījumiem no ES un ES teritorijā[5]. Pētījumā
secināts: ja tikai 1 % visu atkritumu sūtījumu būtu
nelegāli, nelikumīgo atkritumu sūtījumu kopējais
apjoms būtu 2,8 milj. t gadā.
Nelikumīgi atkritumu sūtījumi
no ES bieži vien ir skaidrojami ar nekontrolētiem vākšanas,
glabāšanas un šķirošanas objektiem, kur nelikumīgie
uzņēmēji dabū atkritumus un tos nelegāli nosūta
uz jaunattīstības valstīm. 2011. gada Eiropola
pētījumā[6]
secināts, ka bieži vien tiek izmantotas pagaidu glabātavas, lai
noslēptu atkritumu sūtījumu patieso galamērķi un
apgrūtinātu tiesībsargātāju pūliņus
identificēt izcelsmes uzņēmumus. 
ES ziemeļrietumu ostām (Antverpene,
Hamburga, Havra, Roterdama) ir nozīmīga loma atkritumu (elektroniskie
atkritumi, nolietotie transportlīdzekļi, plastmasa, papīrs un
dažāda veida bīstamie atkritumi) eksportā uz Āfrikas un Āzijas
valstīm. Tā kā caur šīm ostām no ES tiek eksportēti
lieli daudzumi atkritumu (gan likumīgi, gan nelikumīgi), tajās
kontroles ir biežākas un, iespējams, tieši tāpēc tiek
atklāts lielāks skaits nelikumīgo atkritumu sūtījumu. 
Noteikumu efektīva piemērošana un
atkritumu sūtījumu inspicēšana palīdzētu ne tikai
novērst nelikumīgu atkritumu sūtījumu radīto būtisko
ietekmi uz vidi un veselību, bet arī ietaupīt lielas izmaksas,
un tas dalībvalstīm un nozarēm būtu tiešs ekonomisks
ieguvums. Labāka noteikumu izpilde dotu finansiālus ieguvumus,
piemēram, varētu izvairīties no izmaksām par sakopšanu un
atkritumu atpakaļsūtīšanu. Piemēram, nesenā
pētījumā konstatēts, ka, pateicoties stingrākai
noteikumu ievēršanai Roterdamas ostā, ir palielinājusies
pārstrādāto atkritumu kvalitāte un daudzums, jo atkritumi
tika likumīgi novirzīti uz apsaimniekošanas objektiem, kur ir
labāki apstrādes paņēmieni. Bez tam, pateicoties inspekciju
pastiprināšanai Roterdamas ostā, tika radītas
22 darbavietas — muitā, inspekcijās un atkritumu
pārstrādes uzņēmumos[7].

Padome savos 2010. gada
3. jūnija secinājumos aicināja Komisiju cita starpā
apsvērt iespēju pastiprināt ES pastāvošās
prasības attiecībā uz inspekcijām un izlases veida
pārbaudēm, ko veic saskaņā ar ASR. Tāpēc Komisija
ir sīkāk izvērtējusi šo jautājumu un sagatavojusi ex
ante ietekmes novērtējumu saskaņā ar tās
vadlīnijām par ietekmes novērtējumiem. 
2.           APSPRIEŠANĀS AR
IEINTERESĒTAJĀM PERSONĀM UN IETEKMES NOVĒRTĒJUMU
REZULTĀTI
2011. gada 25. janvārī
Komisija EUROPA tīmekļa vietnē sāka tiešsaistes
apspriešanos ar ieinteresētajām personām saskaņā ar
apspriežu pamata prasībām. Apspriešanās ilga 11
nedēļas un tajā varēja piedalīties visas
ieinteresētās personas, izmantojot vienotu piekļuves punktu
internetā[8].
Apspriešanās laikā saņemtas 65 atbildes no
18 dalībvalstu iestādēm, vienas EEZ valsts iestādes,
25 nozares organizācijām, 5 privātiem uzņēmumiem,
2 publiskām organizācijām, 3 NVO un
11 privātpersonām[9].
Ieinteresētās aprindas pauda plašu atbalstu ES likumdošanas
prasībām par atkritumu sūtījumu inspicēšanu (90 %
respondentu).
2012. gadā notikušajā
sabiedriskajā apspriešanā par MVU apgrūtinošiem tiesību
aktiem izskanēja bažas, ka ASR tomēr nav panākusi atkritumu
izmantošanas un pārstrādes kopējā tirgus izveidi, jo
dalībvalstīs tā tiek īstenota un interpretēta
atšķirīgi, un ka būtu nopietnāk jāstrādā pie
tā, lai nodrošinātu ASR vienveidīgu īstenošanu,
lielāku uzmanību veltot bīstamajiem, nevis
neproblemātiskajiem atkritumiem. Tika paustas arī bažas par to, ka
vēl vairāk būtu jāvienkāršo atkritumu transportēšanas
procedūras starp dalībvalstīm, atkritumu pārstrādes
uzņēmumu inspicēšanu un novērtēšanu atstājot
galamērķa dalībvalsts ziņā. 
Šis tiesību akta priekšlikums par
atkritumu sūtījumu inspekcijām sagatavots, lai nodrošinātu
ASR vienveidīgāku piemērošanu, proti, tajā noteikts
inspicēšanas prasību minimums, koncentrējoties uz
problemātiskām atkritumu plūsmām.[10] ASR jau paredz
vienkāršāku procedūru reģenerācijai paredzētu
atkritumu sūtījumiem salīdzinājumā ar
apglabāšanai paredzētu atkritumu sūtījumiem. Tomēr tas, ka nav saskaņotu inspicēšanas
procedūru, traucē iekšējā tirgus pareizu darbību
attiecībā uz atkritumu sūtījumiem. Lai
iekšējais tirgus pienācīgi darbotos, ir vajadzīgs, lai
visā ES atkritumu sūtījumi tiktu faktiski inspicēti. Tā
kā pašlaik regulas piemērošana notiek ļoti atšķirīgi,
nav nodrošināti vienlīdzīgi konkurences apstākļi, un
tas savukārt rada ekonomiskus apgrūtinājumus
likumpaklausīgiem uzņēmumiem. Ievērojamais nelikumīgu
sūtījumu daudzums kaitē likumīgajai atkritumu
apstrādes un apglabāšanas nozarei. Ja ASR tiktu pienācīgi
piemērota visā ES, tas nostiprinātu tirgus dalībnieku
paļāvību un uzticēšanos atkritumu sūtījumu
sistēmai. Atkritumu pārstrādes un apsaimniekošanas
uzņēmumiem būtu motivācija investēt un radīt
jaunas darbavietas.
Atkritumu pārstrādes
uzņēmumu inspicēšana ir tās dalībvalsts
uzdevums, kurā šis uzņēmums atrodas. Tomēr
izsūtīšanas dalībvalsts kompetentajai iestādei
jābūt iespējai novērtēt, kā atkritumi tiks
apsaimniekoti uzņēmumā, kas atrodas dalībvalstī, kur
sūtījums nonāk. Piemēram, iestāde
nosūtītājā dalībvalstī pēc atkritumu
izpētes var secināt, ka uzņēmums dalībvalstī, kur
atkritumi nonāk, tos nevar apsaimniekot saskaņā ar ASR 11. un
12. pantu. Šāds novērtējums jāveic, pirms
sūtījums atstājis nosūtīšanas valsti,
pretējā gadījumā nav iespējams novērst nelikumīgus
sūtījumus. Ja sūtījums ir nelikumīgs,
nosūtīšanas valstij var nākties par to maksāt, cita
starpā segt atpakaļsūtīšanas izdevumus. Tāpēc
atkritumu pārstrādes uzņēmumu izvērtēšanu
nevar atstāt tikai saņemošās dalībvalsts iestāžu
ziņā.
Komisijas ex ante ietekmes
novērtējumā par šo tiesību akta priekšlikumu tika
aplūkoti vairāki varianti, kā pastiprināt ASR izpildi un
tajā paredzētās inspekcijas. ES "IPMEL-tfs" tīkls
(Vides tiesību īstenošana un izpilde pārrobežu atkritumu
sūtījumu jomā), dalībvalstu iestādes un dažādas
ieinteresēto personu grupas cieši iesaistījās
pētījumos, kas bija nepieciešami novērtējuma sagatavošanai.
Novērtējumā secināts, ka
nelikumīgo atkritumu sūtījumu problēmu
vislietderīgāk būtu risināt, kombinējot ES
tiesību aktos noteiktas prasības un dažādus metodiskos
norādījumus. Bez tam šis variants būtu ar viszemākajām
neto izmaksām un vislielāko ieguvumu no ekonomiskā,
sociālā un vides viedokļa. Tas ļautu ietaupīt
ievērojamas izmaksas par piesārņojuma sakopšanu un atkritumu
atpakaļsūtīšanu, kā arī netiešas izmaksas
dalībvalstīm, kuras atkritumi šķērso tranzītā.
Tiesību aktu saskaņošana nāktu par labu nozarei. Ja lielāku
daudzumu atkritumu novirzītu legālai pārstrādei, tas
ļautu optimizēt procesus, uzlabot šķirošanas
paņēmienus un atkritumu kvalitāti. Tiesību aktos noteikta
prasība pastiprināt inspekcijas radītu jaunas darbavietas, un
nenotiktu darbavietu pārcelšana uz valstīm aiz ES robežām. 
Izmaksas, kas rastos dalībvalstīm,
kurās nav pienācīgu inspicēšanas sistēmu
(piemēram, par darbinieku nolīgšanu un infrastruktūras un
inspekciju modernizāciju), ir aplēstas ietekmes
novērtējumā. Šīs izmaksas visai ES kopumā būtu
aptuveni 4 miljoni euro gadā, taču tās atsvērtu
ekonomiskie un sociālie ieguvumi un/vai kompensētu
iekasētās soda naudas. Kā liecina ietekmes
novērtējums, nepieciešamās papildu inspekcijas pilnībā
atmaksātos, ja tikai 1 % no visām inspekcijām gadā
beigtos ar vidēja apmēra soda naudas iekasēšanu.
Ietekmes novērtējumā
konstatēts, ka vissvarīgākais no ierosinātajiem
likumdošanas pasākumiem ir inspekciju plānošana. Otrs
svarīgākais problēmas risinājuma variants ir paredzēt,
ka dalībvalstu kompetentās iestādes var pieprasīt
pierādījumus no aizdomās turētajiem nelikumīgu
atkritumu eksportētājiem, lai pārliecinātos par
sūtījumu likumību; tam seko atkritumu savākšanas,
glabāšanas un šķirošanas objektu kontrole un iestāžu
apmācība.
3.           PRIEKŠLIKUMA JURIDISKIE
ASPEKTI
Ar
šī priekšlikuma 1. panta 3. punkta b) apakšpunktu groza ASR
50. pantu, proti, ievieš prasības par atkritumu sūtījumu
inspekciju plānošanu. 
Ar
1. panta 3. punkta c) apakšpunktu 50. pantā tiek paredzēts,
ka dalībvalstu kompetentās iestādes var pieprasīt
pierādījumus no aizdomās turētajiem nelikumīgu
atkritumu eksportētājiem, lai pārliecinātos par
sūtījumu likumību. Šādi pierādījumi var būt
saistīti ar to, vai viela vai priekšmets ir "atkritumi" vai nav,
ar to, vai sūtījums paredzēts apglabāšanai vai
reģenerācijai, vai ar to, kādas tieši atkritumu
pārstrādes metodes un standarti tiek izmantoti atkritumu
apsaimniekošanas objektā galamērķa valstī, lai
izvērtētu atbilstību ASR 49. pantam. 
Ar
1. panta 2. un 4. punktu ASR tiek saskaņota ar Līguma par
Eiropas Savienības darbību 290. pantu saskaņā ar
Komisijas apņemšanos pārskatīt noteikumus, kas attiecas uz
regulatīvo kontroles procedūru attiecībā uz katru
instrumentu, ko tā plāno grozīt.
Šī
priekšlikuma 2. pants paredz, ka regula stājas spēkā
divdesmitajā dienā pēc tās publicēšanas Oficiālajā
Vēstnesī un ka to piemēro no [XXXX. gada 1. janvāra
vai XXXX. gada 1. jūlija atkarībā no tā, kurš datums ir
pirmais ar nosacījumu, ka ir pagājuši vismaz seši mēneši
pēc regulas stāšanās spēkā].
4.           IETEKME UZ BUDŽETU 
Neattiecas.
5.           IZVĒLES ELEMENTI
Neattiecas.
2013/0239 (COD)
Priekšlikums
EIROPAS PARLAMENTA UN PADOMES REGULA,
ar ko groza Regulu (EK) Nr. 1013/2006
par atkritumu sūtījumiem 
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 192. panta
1. punktu,
ņemot vērā
Eiropas Komisijas priekšlikumu,
pēc leģislatīvā akta projekta
nosūtīšanas valstu parlamentiem,
ņemot vērā Eiropas Ekonomikas
un sociālo lietu komitejas atzinumu[11],

ņemot vērā Reģionu
komitejas atzinumu [12],
rīkojoties saskaņā ar parasto
likumdošanas procedūru,
tā kā:
(1)       Eiropas Parlamenta un Padomes
2006. gada 14. jūnija Regula (EK) Nr. 1013/2006 par
atkritumu sūtījumiem[13]
vides aizsardzības nolūkā paredz prasības atkritumu
sūtījumiem gan Savienības teritorijā, gan starp
dalībvalstīm un trešām valstīm. Tomēr ir
konstatēts, ka dalībvalstu kompetentās iestādes regulu
piemēro un inspekcijas veic nepilnīgi, un tam par iemeslu inter
alia ir tas, ka regulā nav skaidru noteikumu par šiem
jautājumiem. 
(2)       Ir vajadzīga
pienācīga atkritumu sūtījumu inspekciju plānošana, lai
noteiktu, kādi resursi nepieciešami atkritumu sūtījumu
inspicēšanai, un lai patiešām nepieļautu nelikumīgus
sūtījumus. Tāpēc Regulas (EK) Nr. 1013/2006
50. panta noteikumi par regulas izpildi un inspekcijām būtu
jāuzlabo, lai nodrošinātu inspekciju regulāru un konsekventu
plānošanu. Plānošanai vajadzētu ietvert vairākus
nozīmīgus elementus, tostarp riska novērtēšanu,
stratēģijas, mērķus, prioritātes, plānoto
inspekciju skaitu un veidu, uzdevumu sadali, iestāžu sadarbības
līdzekļus un noteikumus par inspektoru apmācību. 
(3)       Savienībā
pastāv atšķirīgi noteikumi par to, vai dalībvalstu
kompetentās iestādes var pieprasīt pierādījumus no
atkritumu eksportētājiem, lai pārliecinātos par
sūtījumu likumību. Šādi pierādījumi var būt
par to, vai viela vai priekšmets ir "atkritumi" Regulas (EK)
Nr. 1013/2006 nozīmē, vai par to, ka atkritumi tiks
nosūtīti uz videi drošiem apsaimniekošanas objektiem
saskaņā ar regulas 49. pantu. Tāpēc regulas 50. pantā
vajadzētu paredzēt, ka dalībvalstu kompetentās
iestādes var pieprasīt pierādījumus no aizdomās
turētajiem nelikumīgu atkritumu eksportētājiem, lai
pārliecinātos par sūtījumu likumību. 
(4)       Nelikumīgi atkritumu
sūtījumi bieži vien nāk no nekontrolētiem savākšanas,
glabāšanas un šķirošanas objektiem. Tāpēc vajadzētu
noteikt inspicēšanas noteikumus šādiem atkritumu apsaimniekošanas
objektiem.
(5)       Stājoties
spēkā Lisabonas līgumam, pilnvaras, kas ar Regulu
(EK) 1013/2006 piešķirtas Komisijai, nepieciešams pielāgot
tā 290. pantam. 
(6)       Komisijai saskaņā
ar Līguma 290. pantu būtu jādeleģē pilnvaras
pieņemt aktus, kuru mērķis ir pieņemt tehniskas un
organizatoriskas prasības, lai praktiski realizētu datu elektronisko
apmaiņu. Ir jo sevišķi būtiski, lai Komisijas sagatavošanās
darbs ietvertu atbilstīgas apspriešanās, tostarp ekspertu līmenī.

(7)       Komisijai, sagatavojot un
izstrādājot deleģētus aktus, būtu jānodrošina
vienlaicīga, savlaicīga un atbilstīga attiecīgo dokumentu
nosūtīšana Eiropas Parlamentam un Padomei. 
(8)       Komisija var pieņemt
vadlīnijas par regulas 12. panta 1. punkta g) apakšpunkta
piemērošanu; vadlīnijas par regulas 15. panta piemērošanu;
vadlīnijas par kompetento iestāžu sadarbību nelikumīgo
sūtījumu lietās; papildu norādes par valodu izmantošanu;
papildu paskaidrojumus par regulas II sadaļas procedūras prasībām
attiecībā uz to piemērošanu atkritumu eksportam no Kopienas,
importam Kopienā un tranzītam caur to. 
(9)       Tāpēc būtu
attiecīgi jāgroza Regula (EK) Nr. 1013/2006.
(10)     Šī regula būtu
jāpiemēro no [XXXX. gada] 1. janvāra vai [XXXX. gada] 1.
jūlija atkarībā no tā, kurš datums ir pirmais ar
nosacījumu, ka ir pagājuši vismaz seši mēneši pēc regulas
stāšanās spēkā, lai dalībvalstis un uzņēmumi
varētu sagatavoties to pasākumu piemērošanai, kas veicami
saskaņā ar regulas 50. pantu,
IR PIEŅĒMUŠI ŠO REGULU.
1. pants
Regulu (EK) Nr. 1013/2006 groza
šādi:
1) regulas 2. pantā iekļauj
šādu 36. punktu:
"36.   "atkārtota
izmantošana" ir jebkura darbība, kuras rezultātā produktus
vai sastāvdaļas, kas nav atkritumi, izmanto vēlreiz tādam
pašam nolūkam, kādam tie sākotnēji bija paredzēti.";

2) regulas 26. pantā iekļauj
šādu 5. punktu:
"5.     Komisija ir pilnvarota pieņemt
deleģētos aktus saskaņā ar 59. pantu par
tehniskajām un organizatoriskajām prasībām, lai praktiski
ieviestu elektroniskās informācijas apmaiņu saistībā
ar dokumentu un informācijas iesniegšanu.";
3) regulas 50. pantu groza šādi:
a) panta 2. punktu aizstāj ar
šādu:
"2.     Dalībvalstis, ieviešot šīs
regulas izpildes pasākumus, cita starpā paredz uzņēmumu
inspicēšanu saskaņā ar Eiropas Parlamenta un Padomes
2008. gada 19. novembra Direktīvas 2008/98/EK par atkritumiem[14] 34. pantu un izlases veida
pārbaudes attiecībā uz atkritumu sūtījumiem vai
saistīto reģenerāciju vai apglabāšanu.";
b) iekļauj šādu 2.a punktu:
"2.a.  Dalībvalstis nodrošina, ka to
kompetentās iestādes sagatavo to inspekciju plānus, kuru
mērķis ir pārbaudīt atbilstību šai regulai. Plāni
aptver visu attiecīgās dalībvalsts ģeogrāfisko
teritoriju un attiecas uz visām atkritumu sūtījumu
inspekcijām saskaņā ar 2. punktu, ieskaitot
uzņēmumu inspicēšanu, autotransporta un dzelzceļa
transportlīdzekļu inspicēšanu un sūtījumu
inspicēšanu ostās. Plāni ietver šādus elementus:
(a)          
atkritumu sūtījumu inspekciju
stratēģija un mērķi, norādot nepieciešamos
cilvēkresursus, finansiālos resursus un citus resursus;
(b)         
riska novērtējums par konkrētām
atkritumu plūsmām un nelikumīgo sūtījumu avotiem,
ņemot vērā izmeklēšanas datus, kas izriet, piemēram,
no policijas izmeklēšanas un noziedzīgu darbību analīzes; 
(c)          
prioritātes un apraksts par to, kā
šīs prioritātes izraudzītas, pamatojoties uz
stratēģijām, mērķiem un riska novērtējumu;
(d)         
informācija par plānoto inspekciju skaitu
un veidu attiecībā uz atkritumu apsaimniekošanas objektiem,
autotransportu un dzelzceļa transportu un sūtījumiem ostās;
(e)          
katrai atkritumu sūtījumu
inspicēšanā iesaistītajai iestādei uzticētie uzdevumi;
(f)           
sadarbības līdzekļi starp dažādām
inspicēšanā iesaistītajām iestādēm un
(g)          
novērtējums par to, vai nepieciešama
inspektoru apmācība tehniskos vai juridiskos jautājumos
saistībā ar atkritumu apsaimniekošanu un atkritumu
sūtījumiem, un noteikumi par regulārām apmācības
programmām. 
Plānus izskata vismaz reizi gadā un
vajadzības gadījumā atjaunina. Izskatīšanā
novērtē, kādā mērā ir realizēti plāna
mērķi un citi elementi.
Kompetentā iestāde plānus
publisko saskaņā ar Eiropas Parlamenta un Padomes 2003. gada
28. janvāra Direktīvu 2003/4/EK par vides informācijas
pieejamību sabiedrībai[15].";

c) iekļauj
šādu 4.a un 4.b punktu: 
"4.a.  Lai pārliecinātos, ka
sūtījums nesatur atkritumus 2. panta 1. punkta
nozīmē, kompetentā iestāde var:
i)        noskaidrot, vai krava ir
pienācīgi nodrošināta pret bojājumiem transportēšanas,
iekraušanas un izkraušanas laikā; un 
ii)       ja ir aizdomas par nelikumīgu
sūtījumu, pieprasīt, lai par sūtījumu
atbildīgā persona iesniedz kopiju no rēķina un līguma
par vielas vai priekšmeta pārdošanu vai īpašumtiesību
maiņu, kurā norādīts, ka viela vai priekšmets
paredzēts atkārtotai izmantošanai saskaņā ar 2. panta
36. punktu, un lai pierāda, ka viela vai priekšmets ir
pilnībā izmantojama.
4.b.   Lai pārliecinātos, ka
sūtījums ir paredzēts reģenerācijas
darbībām, kas ir saskaņā ar 49. pantu, gadījumos,
kad ir aizdomas par nelikumīgu sūtījumu, kompetentā
iestāde var pieprasīt, lai par sūtījumu atbildīgā
persona iesniedz līgumu, vēstuli vai citu dokumentu, kuru
parakstījis reģenerācijas uzņēmums un kurā
norādīts, kādas atkritumu pārstrādes metodes,
tehnoloģijas un standartus izmanto atkritumu reģenerācijas
uzņēmums galamērķa valstī.";
4) regulas 59.
un 59.a pantu aizstāj ar šādiem:
59. pants
Deleģēšanas
īstenošana
1.     
Pilnvaras pieņemt deleģētos aktus
Komisijai piešķir, ievērojot šajā pantā izklāstītos
nosacījumus.
2.     
Regulas 26. panta 5. punktā
minētās deleģētās pilnvaras ir piešķirtas
Komisijai uz nenoteiktu laiku no šīs regulas spēkā
stāšanās dienas.
3.     
Regulas 26. panta 5. punktā
minētās deleģētās pilnvaras Eiropas Parlaments vai
Padome var atsaukt jebkurā laikā. Ar lēmumu par atsaukšanu
izbeidz attiecīgajā lēmumā norādīto pilnvaru
deleģēšanu. Lēmums stājas spēkā
nākamajā dienā pēc tā publicēšanas Eiropas
Savienības Oficiālajā Vēstnesī vai arī
vēlākā dienā, kas tajā norādīta. Tas
neietekmē citus spēkā esošos deleģētos aktus. 
4.     
Tiklīdz Komisija pieņem
deleģēto aktu, tā par to paziņo vienlaikus Eiropas
Parlamentam un Padomei. 
5.      Deleģētais akts, kas pieņemts saskaņā ar
26. panta 5. punktu , stājas spēkā tikai tad, ja ne
Eiropas Parlaments, ne Padome divu mēnešu laikā pēc
informācijas saņemšanas nav izteikuši iebildumus vai ja pirms
minētā termiņa beigām gan Eiropas Parlaments, gan Padome ir
paziņojuši Komisijai, ka necels iebildumus. Pēc Eiropas Parlamenta
vai Padomes iniciatīvas šo laikposmu pagarina par diviem mēnešiem.
59.a pants
Komiteju
procedūra
1. Komisijai palīdz Komiteja, kas
izveidota ar Direktīvas 2008/98/EK 39. pantu. 
Minētā komiteja ir komiteja Regulas
(ES) Nr. 182/2011 nozīmē.
2. Ja ir atsauce uz šo punktu, piemēro
Regulas (ES) Nr. 182/2011 5. pantu.".
2. pants
Šī regula stājas spēkā
divdesmitajā dienā pēc tās publicēšanas Eiropas
Savienības Oficiālajā Vēstnesī. To piemēro no
[XXXX. gada 1. janvāra vai XXXX. gada 1. jūlija atkarībā
no tā, kurš datums ir pirmais ar nosacījumu, ka ir pagājuši vismaz
seši mēneši pēc regulas stāšanās spēkā]. 
Šī regula
uzliek saistības kopumā un ir tieši piemērojama visās
dalībvalstīs.
Briselē,
Eiropas Parlamenta
vārdā –                         Padomes vārdā –
priekšsēdētājs                                                priekšsēdētājs
[1]               Eiropas Parlamenta un Padomes 2006. gada
14. jūnija Regula (EK) Nr. 1013/2006 par atkritumu
sūtījumiem, OV L 190, 12.7.2006., 1. lpp.
[2]               ASR 18. un 49. pants un VII pielikums. Sk. arī
Komisijas 2012. gada 23. jūlija Regulu (ES) Nr. 674/2012, ar ko
groza Regulu (EK) Nr. 1418/2007 par dažu atkritumu eksportu
reģenerācijai uz konkrētām valstīm, kuras nav ESAO
dalībvalstis.
[3]               Arī uz jauktiem sadzīves atkritumiem, kas
savākti no mājsaimniecībām, tostarp tad, ja šāda
vākšana aptver citu atkritumu radītāju atkritumus (atkritumu kategorija 20 03 01), attiecas tie
paši noteikumi, kas uz apglabāšanai paredzētiem atkritumiem, ASR
3. panta 5. punkts. Ienākošajiem sūtījumiem uz
sadedzināšanas iekārtām, kas klasificēti kā
reģenerācijai paredzēti atkritumi, piemēro īpašus
noteikumus, Direktīvas 2008/98/EK 16. pants (Atkritumu
pamatdirektīva). 
[4]               Detalizēts "IMPEL" ziņojums par
kopinspekcijām ir pieejams http://impel.eu/wp-content/uploads/2012/01/IMPEL-TFS-EA-II-Project-_Final-report-adopted-v1-4.pdf.

[5]               "Assessment and guidance for the implementation of
EU waste legislation in Member States", BiPRO, 2011. gada
16. novembris, http://ec.europa.eu/environment/waste/shipments/reports.htm.

[6]               Eiropola publikācija "EU organised crime
assessment", 2011. gada 28. aprīlis, 30. lpp. https://www.europol.europa.eu/.

[7]               Pētījums "Implementation of EU waste
legislation for green growth", BioIntelligence Service, 2011., http://ec.europa.eu/environment/waste/studies/pdf/study%2012%20FINAL%20REPORT.pdf.
[8]               Apspriešanās ar
ieinteresētajām aprindām bija daļēji balstīta uz
diviem ziņojumiem, "Inspection requirements for waste shipments",
galīgais ziņojums 2009. gada 12. augustā, Biointelligence
http://ec.europa.eu/environment/waste/shipments/reports.htm; un "Environmental, social and economic
impact assessment of possible requirements and criteria for waste shipment
inspections, controls and on-the-spot-checks", galīgais ziņojums
2010. gada 4. jūnijā, Biointelligence SA http://ec.europa.eu/environment/waste/shipments/reports.htm.
[9]               http://ec.europa.eu/environment/waste/shipments/news.htm. 
[10]             Sk. arī Komisijas paziņojumu par
turpmākajiem pasākumiem, kas izriet no apspriešanas par to, kuri ir
10 apgrūtinošākie ES likumdošanas akti mazajiem un vidējiem
uzņēmumiem.
[11]             OV C [..], [..], [..]. lpp.
[12]             OV C [..], [..],
[..]. lpp.
[13]             OV L 190, 12.7.2006.,
1. lpp.
[14]             OV L 312, 22.11.2008., 3. lpp. 
[15]             OV L 41, 14.2.2003., 26. lpp.